Apstiprināti

Atlases komisijas sēdē


2019.gada 3.septembra

Protokols Nr.\_\_

# Portfeļgarantiju programmas kredītiestāžu atlases otrās kārtas

# NOTEIKUMI

1. **Vispārīgā informācija**
   1. **Aizdevumu portfelis** – Pretendenta finanšu pakalpojumu kopums, kurā ir iekļauti finanšu pakalpojumi.atbilstoši MK noteikumiem Nr.537 un Līguma nosacījumiem.
   2. **Atlases organizētājs –** akciju sabiedrība „Attīstības finanšu institūcija Altum” (turpmāk – Sabiedrība), reģ.nr.50103744891; adrese: Doma laukums 4, Rīga, LV-1050; tālrunis +371 6777 4010.
   3. **Atlases komisija** - atlasi organizē ar Sabiedrības valdes 2019.gada 7.augusta lēmumu (protokols Nr.51&) izveidota portfeļgarantiju programmas kredītiestāžu atlases otrās kārtas komisija (turpmāk – Komisija).
   4. **Atlases mērķis –** atklātā, pārredzamā, nediskriminējošā un objektīvā atlases procedūrā, ievērojot MK noteikumu Nr.537 17., 20.-25.punktu, izvēlēties pretendentu, par kuru sniegtiem finanšu pakalpojumiem Sabiedrība sniedz Garantiju MK noteikumos Nr.537 noteiktajā kārtībā.
   5. **Atlases veids** – rakstiska.
   6. **Finanšu pakalpojums** - pretendenta izsniegti aizdevumi investīciju veikšanai un apgrozāmo līdzekļu finansēšanai, finanšu līzings kā noteikts MK noteikumu nr.537 4.2.punktā un 9.1.- 9.3.punktā.
   7. **Garantija** – Sabiedrības saistības MK noteikumos Nr.537 un Līgumā noteiktajā apmērā segt pretendenta zaudējumus, kas radušies komersanta saistību nepildīšanas gadījumā par komersantam sniegtu finanšu pakalpojumu.
   8. **Garantijas gadījums** – tādu apstākļu iestāšanās garantijas termiņa laikā, kas pretendentam rada līgumiskas vai likumiskas tiesības pieprasīt finanšu pakalpojuma pamatsummas atmaksu no komersanta saskaņā ar finanšu pakalpojuma līgumu, un pretendents ir pieprasījis finanšu pakalpojuma pamatsummas parāda samaksu, bet tā nav veikta pretendenta noteiktajā termiņā. Garantijas gadījums ir iestājies arī tad, ja komersants nav veicis finanšu pakalpojuma pamatsummas atmaksu finanšu pakalpojuma līgumā norādītajā galīgajā apmaksas termiņā.
   9. **Garantijas likme** – procentos izteikta pretendenta zaudējumu daļa, ko garantētam Finanšu pakalpojumam sedz garantija.
   10. **Garantijas prēmija** – maksa par garantiju, kuru Sabiedrībai maksā pretendents.
   11. **Garantiju portfelis** – aizdevumu portfelī iekļautajiem finanšu pakalpojumiem izsniegto garantiju kopums.
   12. **Ierobežotā garantijas likme (*guarantee cap rate*)** - procentos izteikta garantiju portfeļa daļa, kuru zaudējumu gadījumā sedz portfeļgarantija.
   13. **Ierobežotā garantijas summa (*guarantee cap amount***) – garantiju portfeļa maksimālā zaudējumu summa, kuru sedz portfeļgarantija. Ierobežoto garantijas summu aprēķina kā pretendenta aizdevumu portfeļa (maksimāli izmaksāto finanšu pakalpojumu summa), garantijas likmes un ierobežotās garantijas likmes reizinājumu.
   14. **Komersants** – sīkais, mazais vai vidējais komersants[[1]](#footnote-1) kā noteikts MK noteikumu Nr.537 10.1.punktā, kas saņem Pretendenta sniegtu finanšu pakalpojumu ar Sabiedrības piešķirtu garantiju Portfeļgarantijas programmas ietvaros.
   15. **Kontaktpersona –** persona, kura irpilnvarota sniegt paskaidrojumus par atlases noteikumiem un saņemt dalībnieku pieteikumus: Aleksandrs Margevičs, tālr. +371 67774276, e-pasts: aleksandrs.margevics@altum.lv.
   16. **Kreditēšanas stratēģija** – pretendenta pieteikums Portfeļgarantiju programmas ieviešanai (pielikums nr.3).
   17. **Līgums** – Sabiedrības un pretendenta vienošanās par Portfeļgarantiju programmas ieviešanu saskaņā ar MK noteikumu Nr.537 7.punktu.
   18. **Portfeļgarantija** – finanšu instruments, kas nodrošina aizdevumu portfeļa zaudējumu segšanu atbilstoši garantijas likmei, nepārsniedzot ierobežotās garantijas summu.
   19. **Portfeļgarantiju programma**- valsts atbalsta programma, kuras nosacījumi noteikti Ministru kabineta 2017.gada 05.septembra noteikumos Nr.537 “Noteikumi par portfeļgarantijām sīko, mazo un vidējo komersantu kreditēšanas veicināšanai” (turpmāk- MK noteikumi Nr.537).
   20. **Pretendents** – kredītiestāde vai kredītiestādes meitas sabiedrība (vai šo personu apvienība), kura reģistrēta Latvijā un kura ir tiesīga sniegt finanšu pakalpojumus Latvijā kā noteikts MK noteikumu Nr.537 16.punktā.
   21. **Puses –** Sabiedrība un pretendents abi kopā, un katrs atsevišķi – puse.
   22. **Atlasi izsludina,** ievietojot informāciju par atlasi Sabiedrības mājas lapā internetā: [www.altum.lv](http://www.altum.lv).
   23. **Atlases noteikumus var saņemt** Sabiedrības mājas lapā internetā: [www.altum.lv](http://www.altum.lv).
   24. **Pieteikumu iesniegšanas vieta un laiks –** Doma laukums 4, Rīga, līdz **2019.gada \_\_\_\_.\_\_\_\_\_\_\_\_\_\_\_, plkst.16:00.**
2. **Informācija par atlases priekšmetu**
   1. Portfeļgarantiju programmas mērķis ir veicināt finansējuma pieejamību komersantiem biznesa projektu īstenošanai un palielināt kredītiestāžu izsniegto aizdevumu apjomu tirgus nepilnību izvērtējumā norādītajās situācijās (kredītiestādes ierobežoti kreditē komersantus, kuriem ir nepietiekams nodrošinājums vai nepietiekama kredītvēsture). Portfeļgarantiju programmas mērķis ir mazināt kreditēšanas risku un veicināt finanšu pakalpojumu sniegšanu komersantiem saimnieciskās darbības uzsākšanai, jaunu projektu īstenošanai, jaunu tirgu apguvei, jaunu attīstības virzienu apguvei, kā arī citiem mērķiem, kas pamato finansējuma nepieciešamību saimnieciskās darbības paplašināšanai.
   2. Atlases mērķis ir izvēlēties pretendentu, kas ievieš Portfeļgarantiju programmu atbilstoši MK noteikumiem Nr.537, šiem atlases nosacījumiem un Līgumam un veido jaunu aizdevumu portfeli.
   3. Līguma ietvaros pretendents sniedz komersantiem jaunus nolikuma 1.6.punktā norādītos finanšu pakalpojumus un veido jaunu aizdevumu portfeli.
   4. Pretendents sniedz finanšu pakalpojumus komersantiem no Pretendenta līdzekļiem.
   5. Atbilstošie aizdevumu portfelī iekļautie finanšu pakalpojumi tiek garantēti līdz 80% *(maksimālā garantijas likme 80%)* saskaņā ar pretendenta kreditēšanas stratēģijā norādīto. Pretendenta kredītrisks jebkurā gadījumā nav mazāks par 20% no finanšu pakalpojuma summas saskaņā *ar pari passu* principu.
   6. Ierobežotās garantijas likme (CAP) nepārsniedz 17.5% no garantiju portfeļa.
   7. Maksimālā summa, ko Sabiedrība izmaksā pretendentam par garantijas gadījumu, nepārsniedz tā brīža garantiju portfeļa ierobežotās garantijas summu.
   8. Garantijas likmi un ierobežotās garantijas likmi pretendents pamato kreditēšanas stratēģijā *(pielikums nr.3)* atbilstoši pretendenta vēsturiskajiem aizdevumu portfeļa rādītājiem (zaudējumi un atgūtās summas), plānotajiem aizdevumu portfelī iekļaujamajiem finanšu pakalpojumu zaudējumiem, atgūstamajām summām un citai atbilstošai informācijai.
   9. Visas Portfeļgarantiju programmas finansiālās priekšrocības pretendenti pilnībā nodod komersantiem samazinātas finanšu pakalpojumu procentu likmes veidā. Iesniedzot pieteikumu, pretendents kreditēšanas stratēģijā *(pielikums nr.3)* ar finanšu pakalpojumu procentu likmes noteikšanas metodiku vai citiem iekšējiem normatīvajiem aktiem pamato finansiālo priekšrocību nodošanu komersantiem. Ja pretendents nenodod visas Portfeļgarantiju programmas finansiālās priekšrocības komersantiem, valsts atbalsts iespējams pretendenta līmenī, un pretendenta pienākums ir izslēgt šādus darījumus no portfeļa un finansiālās priekšrocības atmaksāt Sabiedrībai.
   10. Īstenojot Portfeļgarantiju programmu, pretendents īsteno konsekventu finanšu pakalpojumu izsniegšanas politiku, īpaši attiecībā uz aizdevumu portfeļa diversifikāciju, nodrošinot portfeļa vadību un riska diversifikāciju, vienlaikus ievērojot nozares standartus un programmas mērķu sasniegšanu.
   11. Ar Portfeļgarantiju programmas ietvaros pieejamo finansējumu otrajai kārtai:
       1. minimālais kopējais atlasīto pretendentu garantiju portfelis ir 12 milj. *euro (*2.081 milj. *euro*/CAP (max. 17.5 %));
       2. minimālais kopējais atlasīto pretendentu aizdevumu portfelis ir 15 milj. *euro (aizdevumu portfelis/garantijas likme* (max80%)).
   12. Piemērs, ja garantijas likme ir 70%, ierobežotā garantijas likme (cap) ir 15 %:



1. **Portfeļgarantiju programmas ieviešanas nosacījumi**
   1. Portfeļgarantijas programmas ietvaros tiek sniegts *de minimis* atbalsts saskaņā ar Komisijas 2013.gada 18.decembra Regulu (ES) Nr.1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam (Eiropas Savienības Oficiālais Vēstnesis, 2013.gada 24.decembris, Nr. L 352) (turpmāk – Komisijas regula Nr.1407/2013).
   2. Portfeļgarantiju programmas īstenošanas termiņš ir 12 gadi pēc Līguma spēkā stāšanās dienas vai līdz pušu saistību beigām saskaņā ar Līgumu. Līguma termiņš veidojas šādi:
      1. finanšu pakalpojumu iekļaušanas termiņš aizdevumu portfelī ir divi gadi, ko, pusēm vienojoties, var pagarināt vēl par diviem gadiem;
      2. finanšu pakalpojumu maksimālais termiņš ir 10 gadi, ievērojot MK noteikumu Nr.537 10.5-10.7.apakšpunktus (MK noteikumu Nr.537 10.6.punktā minēto finanšu pakalpojumu termiņš ir pagarināms līdz 5 gadiem).
   3. Garantijas prēmija – vienreizēja maksa par garantiju:
      1. finanšu pakalpojumiem līdz 2 gadiem – 0,80 %;
      2. finanšu pakalpojumiem virs 2 gadiem – 1,42 %;
      3. pagarinot finanšu pakalpojuma darbības termiņu ar Sabiedrības garantiju, ievērojot MK noteikumu Nr. 537 nosacījumus, atkārtoti tiek maksāta vienreizējā garantijas prēmija, ievērojot atlases noteikumu 3.3.1. un 3.3.2.punktu.
   4. Saskaņā ar Līguma nosacījumiem pretendents reizi ceturksnī iesniedz Sabiedrībai pārskatu par atbilstošiem finanšu pakalpojumiem, kuri ir iekļauti aizdevumu portfelī ar portfeļgarantiju.
   5. Saskaņā ar Līguma nosacījumiem pretendents samaksā Sabiedrībai garantijas prēmiju par katru aizdevumu portfelī iekļauto jauno finanšu pakalpojumu vai tā darbības termiņa pagarinājumu, ja vienlaikus tiek pagarināts garantijas darbības termiņš. Saskaņā ar pretendenta pieteikumā norādīto un Līguma nosacījumiem pretendents var pieprasīt kompensēt garantijas prēmiju komersantam.
   6. Iekļaujot atbilstošus finanšu pakalpojumus aizdevumu portfelī, pretendents ievēro MK noteikumu Nr.537 II un III nodaļas nosacījumus, kā arī nodrošina, ka:
      1. vienas nozares koncentrācija aizdevumu portfelī nevar pārsniegt 30 % no Līgumā paredzētās aizdevumu portfeļa summas;
      2. komersanta kredītu kvalitātes reitings nevar būt zemāks par “Maksātspēju varētu mazināt nelabvēlīgi apstākļi” (Standard un Poor’s B-).
   7. Garantija sedz neatmaksāto finanšu pakalpojuma pamatsummu par pretendenta aizdevumu portfelī iekļautajiem finanšu pakalpojumiem.
   8. Portfeļgarantiju programmas ieviešanā ir piemērojami šādi tiesību akti:
      1. Komisijas regula Nr.1407/2013;
      2. MK noteikumi Nr.537;
      3. Komisijas 2014.gada 17.jūnija Regulas (ES) Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas regula Nr.651/2014) (Eiropas Savienības Oficiālais Vēstnesis, 2014.gada 26.jūnijs, Nr. L 187), 1.pielikumā noteiktā mikrouzņēmumu, mazo un vidējo uzņēmumu definīcija[[2]](#footnote-2);
      4. Komisijas 2014.gada 11.septembra īstenošanas Regula (ES) Nr.964/2014, kurā izklāstīti noteikumi par Eiropas Parlamenta un padomes Regulas (ES) Nr.1303/2013 piemērošanu attiecībā uz standarta noteikumiem un nosacījumiem par finanšu instrumentiem (turpmāk – Regula Nr.964/2014), ciktāl tā attiecas uz valsts atbalsta jautājumiem un programmas nosacījumiem.
2. **Pretendenti**
   1. Atlasē var piedalīties atlases noteikumu 1.20. punktā minētie pretendenti.
   2. Persona uzskatāma par pretendentu ar brīdi, kad Sabiedrība ir saņēmusi pretendenta pieteikumu dalībai atlasē un tas ir reģistrēts nolikumā noteiktajā kārtībā.
   3. Pretendents drīkst iesniegt tikai vienu pieteikumu.
   4. Ja pieteikumu iesniedz personu apvienība, tai ir jāiesniedz visu iesaistīto pušu parakstīts apliecinājums par kopīgu dalību atlasē. Šādā gadījumā ir norādāma persona, kura pārstāv personu apvienību.
   5. Sabiedrībai ir tiesības publiskot informāciju par atlases izsludināšanu plašsaziņas līdzekļos, kā arī informēt par to potenciālos pretendentus un informējot Latvijas Komercbanku asociāciju un Latvijas Līzinga devēju asociāciju.
   6. Sabiedrībai ir tiesības publiskot informāciju par atlases rezultātiem.
   7. Iesniedzot pieteikumu, pretendents apliecina, ka tas visā Portfeļgarantiju programmas īstenošanas laikā ievēros MK noteikumu Nr. 537 un Līguma nosacījumus, kā arī pretendenta sagatavotajā pieteikumā norādīto.
3. **Pieteikuma dokumenti**
   1. Dalībai atlasē pretendents iesniedz šādus dokumentus:
      1. Aizpildītu pieteikuma formu (pielikums nr.1). Pretendents aizpildītājā formā norāda, vai pieteikums satur informācijas sadaļas, kas ir konfidenciālas.
      2. Kreditēšanas stratēģiju (pielikums nr.3);
      3. Citus dokumentus.
   2. Pieteikuma dokumentiem ir jābūt skaidri salasāmiem. Ja Komisijai ir nepieciešams pārliecināties par dokumenta oriģināla juridisko spēku vai dokumenta atvasinājuma (kopijas) pareizību, Komisija dokumentu salīdzināšanai var pieprasīt, lai tiek uzrādīts dokumenta oriģināls, kurš atšķirības gadījumā būs noteicošais dokuments. Ja pastāvēs jebkāda veida pretrunas starp skaitlisko vērtību apzīmējumiem ar vārdiem un skaitļiem, noteicošais būs apzīmējums ar vārdiem.
   3. Pieteikums dalībai Portfeļgarantiju programmas kredītiestāžu atlasei (pielikums nr.1) ir jāsagatavo latviešu valodā. Pārējie Pretendenta pieteikuma dokumenti pēc Pretendenta izvēles var tikt iesniegti latviešu vai angļu valodā. Dokumentiem citā svešvalodā, izņemot angļu valodu, jāpievieno pretendenta apliecināts dokumenta tulkojums latviešu vai angļu valodā.
   4. Pieteikuma dokumentus paraksta persona ar pretendenta pārstāvības tiesībām vai speciāli pilnvarots pārstāvis.
4. **Pieteikumu iesniegšana**
   1. Pieteikumi dalībai atlasē jāiesniedz akciju sabiedrībā „Attīstības finanšu institūcija Altum”, Doma laukumā 4, Rīgā, līdz atlases noteikumu 1.24.punktā noteiktajam termiņam.
   2. Pieteikuma dokumenti ir jāiesniedz slēgtā aploksnē, uz kuras ir izdarītas šādas atzīmes:

* iesniedzēja - pretendenta nosaukums;
* adrese, kontakttālrunis, e-pasta adrese;
* atlases nosaukums, vieta un laiks;
* norāde “Neatvērt pirms pieteikumu atvēršanas sanāksmes”.
  1. Pretendents ir tiesīgs grozīt vai atsaukt iesniegto pieteikumu, rakstiski par to paziņojot līdz pieteikuma iesniegšanas termiņa beigām.
  2. Visas izmaksas, kas saistītas ar pieteikumu sagatavošanu pretendents sedz no saviem līdzekļiem.
  3. Pretendentu iesniegtie dokumenti netiek atdoti atpakaļ, izņemot 6.3.punktā noteikto gadījumu.
  4. Visi pēc atlases noteikumu 1.24.punktā noteiktā termiņa saņemtie pieteikumi netiks pieņemti un tiks nodoti atpakaļ pretendentam.

1. **Atlases norise**
   1. Atlasei iesniegtos pieteikumus atver to iesniegšanas secībā. Pēc pieteikuma atvēršanas Komisijas priekšsēdētājs nosauc pretendentu, pieteikuma iesniegšanas datumu un laiku, kā arī pretendenta piedāvāto ierobežoto garantijas likmi (CAP), garantijas likmi, garantijas prēmijas maksāšanas avotu un visi Komisijas locekļi parakstās uz pieteikuma.
   2. Pretendentu pieteikumu vērtēšanu atbilstoši atlases noteikumu prasībām Komisija veic slēgtā sēdē.
   3. Komisija ir tiesīga pārbaudīt pretendentu sniegtās ziņas. Ar pretendentu netiek slēgts Līgums, ja tiek atklāts, ka pretendents ir sniedzis nepatiesas ziņas.
   4. Pretendentu iesniegto pieteikumu vērtēšana sākotnēji tiks veikta atbilstoši atlases noteikumos norādītajiem atbilstības kritērijiem (pielikums nr.2).
   5. Ja pretendentu iesniegtais pieteikums atbilst visiem atlases noteikumu norādītājiem atbilstības kritērijiem (pielikums nr.2), turpmāk tiek vērtēta atbilstība atlases noteikumos norādītajiem kvalitātes kritērijiem (pielikums nr.2).
   6. Atlases rezultātā Sabiedrība sadala pieejamo finansējumu un slēdz Līgumu ar pretendentiem, kuri ir saņēmuši augstāko vērtējumu kvalitātes kritērijos, atbilstoši pielikumā Nr.2 “Portfeļgarantiju programmas kredītiestāžu atlases kritēriji” noteiktajai kārtībai.
   7. Finansējumu starp kredītiestādēm, nepārsniedzot pretendenta pieteikumā norādīto summu, sadala šādi:

|  |  |  |  |  |
| --- | --- | --- | --- | --- |
| Vērtējums punktu kritērijos | Procenti no finansējuma | Maksimālais CAP apjoms | Minimālais aizdevumu portfelis (ja 80% garantija, 17.5% CAP) | Minimālais garantētais portfelis (ja 80% garantija, 17.5% CAP) |
| 1.vieta | 58% | 1 225 000 | 8 750 000 | 7 000 000 |
| 2.vieta | 25% | 525 000 | 3 750 000 | 3 000 000 |
| 3.vieta | 17% | 350 000 | 2 500 000 | 2 000 000 |
| **Kopā** | **100%** | **2 100 000** | **15 000 000** | **12 000 000** |

* 1. Ja otrās atlases kārtas ietvaros par atbilstošiem atzīti divi vai mazāk kā divi pretendenti vai Līguma darbības laikā Sabiedrība un pretendents vienojas samazināt līguma summu, atlikušo pieejamo finansējumu Sabiedrība var sadalīt proporcionāli starp atlasītajiem pretendentiem abu kārtu ietvaros, ievērojot nosacījumu, ka pretendentam ar augstāko vērtējumu piešķir ne vairāk kā 50% no kopējā pieejamā finansējuma abu kārtu ietvaros.
  2. Lēmumu par atlases rezultātu apstiprināšanu pieņem Sabiedrības valde.
  3. Paziņojums par atlases rezultātiem 5 (piecu) darba dienu laikā pēc lēmuma pieņemšanas tiek nosūtīts pretendentiem, kuriem piešķirtas Līguma slēgšanas tiesības.
  4. Pretendents ne vēlāk 30 (trīsdesmit) darba dienu laikā pēc atlases rezultātu paziņošanas paraksta un iesniedz Sabiedrībā, Doma laukumā 4, Rīgā, parakstītu Līgumu (papīra formā vai elektroniski), kurš sagatavots atbilstoši 4.pielikumā pievienotajam Līguma projektam.
  5. Paziņojumu par līguma noslēgšanu Sabiedrība nosūta visiem pretendentiem, kā arī publicē to Sabiedrības mājas lapā internetā 5 (piecu) darba dienu laikā no Līguma noslēgšanas brīža.
  6. Komisijai ir tiesības pārtraukt atlasi, ja tiek iegūta pietiekama informācija un pārliecība, ka pastāv noruna kādu atturēt no piedalīšanās atlasē vai starp pretendentiem pastāv vienošanās, kas var ietekmēt atlases rezultātus vai gaitu.
  7. Komisija patur tiesības jebkurā brīdī pārtraukt atlasi, ja tā konstatē jebkādas nepilnības atlases noteikumos.
  8. Atlases gaita tiek protokolēta, norādot katra pretendenta iesniegto pieteikumu, vērtēšanas un lēmuma pieņemšanas gaitu. Atlases protokolu paraksta visi Komisijas locekļi.
  9. Ja pretendents, kurš saņēmis Sabiedrības paziņojumu par piešķirtajām tiesībām slēgt Līgumu atlases noteikumu 7.11.punktā noteiktajā termiņā neiesniedz Līgumu, atsakās slēgt Līgumu vai atsakās slēgt Līgumu atbilstoši Portfeļgarantiju programmas nosacījumiem, Sabiedrība var ierosināt slēgt Līgumu ar pretendentu, kurš saņēmis nākamo augstāko vērtējumu.

1. **Citi noteikumi**
   1. Pretendents var rakstveidā pieprasīt papildu informāciju par noteikumiem, ja pieprasījums Komisijai iesniegts ne vēlāk kā 5 (piecas) darbdienas līdz pieteikumu iesniegšanas termiņa beigām. Pieprasījums adresējams Kontaktpersonai. Komisija atbildi sniedz 3 (trīs) darbdienu laikā.
   2. Komisija var lūgt, lai pretendents precizē informāciju par savu pieteikumu, ja tas ir nepieciešams pretendentu atlasei, kā arī pieteikumu vērtēšanai un salīdzināšanai.
   3. Komisija var izdarīt grozījumus atlases noteikumos. Ja atlases noteikumos tiek izdarīti grozījumi, pieteikumu iesniegšanas minimālais termiņš ir vismaz puse no sākotnēji noteiktā pieteikumu iesniegšanas termiņa.
   4. Dokumenti, kas atspoguļo atlases norisi, izņemot pretendentu pieteikumus, ir vispārpieejama informācija.

**Pielikumā:**

1. Pielikums – pieteikuma veidlapa;
2. Pielikums - vērtēšanas kritēriji un kritēriju vērtēšanas kārtība;
3. Pielikums – kreditēšanas stratēģija.
4. Pielikums - Līguma projekts

1. Komersanti, kuri atbilst Komisijas 2014.gada 17.jūnija Regulas (ES) Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas regula Nr.651/2014) (Eiropas Savienības Oficiālais Vēstnesis, 2014.gada 26.jūnijs, Nr. L 187), 1.pielikumā noteiktajām definīcijām [↑](#footnote-ref-1)
2. Sabiedrības Altum izstrādāts palīgmateriāls MVK statusa noteikšanai pieejams: - [www.altum.lv/files/mvu\_paligmaterials\_v1\_3.pdf](http://www.altum.lv/files/mvu_paligmaterials_v1_3.pdf) CFLA palīgmateriāls - <http://www.cfla.gov.lv/userfiles/files/Informativais%20materials%20par%20MVU%20un%20GNU%20statusa%20noteiksanu.pdf> [↑](#footnote-ref-2)